Broj: 711-I-1364-P-156/21-02-8

Zagreb, 14. srpnja 2021.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Mladena Markešića, ravnatelja razvojne agencije TINTL,** za davanjem mišljenja Povjerenstva**,** na 135. sjednici održanoj dana 14. srpnja 2021.g., daje sljedeće:

**OČITOVANJE**

1. **Sukladno odredbama ZSSI-a, nema zapreke da pročelnik ili drugi službenik zaposlen u jedinici lokalne samouprave koja je osnivač ustanove Razvojna agencija TINTL bude član Upravnog vijeća navedene ustanove s obzirom da službenici u jedinicama lokalne i područne (regionalne) samouprave nisu dužnosnici u smislu ZSSI-a niti se navedeni Zakon na njih primijenjuje.**
2. **Odredba članka 15. stavka 2. ZSSI-a ne odnosi se na imenovanje članova upravnih vijeća ustanova u vlasništvu jedinica lokalne i područne (regionalne) samouprave te stoga za imenovanje članova Upravnog vijeća ustanove Razvojna agencija TINTL nije potreban prethodan prijedlog predstavničkih tijela jedinica lokalne samouprave, osnivača navedene ustanove.**

Obrazloženje

Zahtjev za davanjem mišljenja Povjerenstva podnio je Mladen Markešić, ravnatelj Razvojne agencije TINTL. U knjigama ulazne pošte zahtjev je zaprimljen pod poslovnim brojem 711-U-3572-P-156/21-01-1, dana 9. srpnja 2021.g. te je povodom istog otvoren predmet broj P-156/21.

U zahtjevu za davanjem mišljenja navodi se da je Razvojna agencija TINTL osnovana na temelju Sporazuma o osnivanju Razvojene agencije TINTL, uz prethodu suglasnost Općinskog vijeća Općina Tovarnik, Općine Tompojevci, Općine Lovas, Općine Stari Jankovci te Gradskog vijeća Grada Iloka. Navedene jedinice lokalne samouprave su vlasnici i osnivači Razvojne agencije s jednakim udjelima. Misija Razvojne agencije TINTL je promicati održivi razvoj, unaprijediti uvjete za cjeloviti razvoj ruralnog područja, poboljšati kvalitetu življenja i doprinositi očuvanju/stvaranju novih radnh mjesta u ruralnim krajevima, djelovati na privlačenju domaćih i stranih investicija, ostvarivati nove i poboljšati postojeće kontakte osnivača s međunarodnim institucijama i organizacijama te pomagati fizičkim i pravnim osobama s područja osnivača u uvjetima globalnog i europskog tržišta. U zahtjevu se još navode djelatnosti Razvojne agencije TINTL upisane u sudski registar nadležnog trgovačkog suda.

S obzirom da, sukladno članku 89. Zakona o lokalnim izborima („Narodne novine“ broj 144/12., 121/16., 98/1.9, 42/20., 144/20. i 37/21.), osoba koja je izabrana za općinskog načelnika ne može ujedno biti član upravnog vijeća ustanove kojoj je osnivač jedinica lokalne samouprave u kojoj obnaša dužnost podnositelj zahtjeva od Povjerenstva traži mišljenje može li član Upravnog vijeća Razvojne agencije TINTL biti pročelnik ili bilo koja druga osoba zaposlena u jedinicama lokalne samouprave koje su osnivači navedene ustanove.

Također, nastavno na Smjernicu i uputu Povjerenstva od 25. svibnja 2021.g. vezano za primjenu članka 15. stavka 2. ZSSI-a, od Povjerenstva se traži mišljenje može li općinski načelnik, odnosno gradonačelnik samostalno imenovati člana Upravnog vijeća Razvojne agencije TINTL ili je odluku o imenovanju članova Upravnog vijeća navedene ustanove potrebno donijeti uz prethodni prijedlog predstavničkih tijela osnivača.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj i za primjenu odredbi ZSSI-a.

Vezano za podnesni zahtjev, Povjerenstvo je izvršilo uvid u podatke sudskog registra Trgovačkog suda u Osijeku te utvrdilo da je pod matičnim brojem subjekta: 030198618, OIB: 49697721991, upisana Razvojna agencija TINTL, pravnog oblika ustanova. Kao osnivači/članovi navedene ustanove upisani su: Općina Tovarnik, Općina Tompojevci, Općina Lovas, Općina Stari Jankovci i Grad Ilok.

Povjerenstvo obrazlaže da je člankom 3. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokruga rada te nadležnost Povjerenstva. Tako je člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu navedenog Zakona te su isti obvezni postupati u skladu s odredbama istog, međutim službenici zaposleni u jedinicama lokalne i područne (regionalne) samouprave nisu dužnosnici u smislu ZSSI-a niti se navedeni Zakon na njih primijenjuje.

Slijedom navedenoga, sukladno odredbama ZSSI-a nema zapreke da službenici zaposleni u jedinicama lokalne samouprave budu ujedno i članovi upravnog vijeća ustanove čiji je osnivač jedinica u kojoj obavljaju službu.

Povjerenstvo pritom napominje da je Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.) uređena mogućnost obavljanja dodatnog posla od strane službenika zaposlenih u jedinicama lokalne i područne (regionalne) samouprave. Za tumačenje odredbi navedenog Zakona nadležno je Ministarstvo pravosuđa i uprave.

U odnosu na pitanje je li za imenovanje članova Upravnog vijeća Razvojne agencije TINTL potreban prethodni prijedlog predstavničkog tijela jednica lokalne samouprave – osnivača navedene ustanove, Povjerenstvo ukazuje da je člankom 15. stavkom 2. ZSSI-a propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Navedena odredba ZSSI-a ne odnosi se na ustanove kojima su osnivači jedinice lokalne ili područne (regionalne) samouprave, već isključivo na trgovačka društva u vlasništvu jedinica lokalne, odnosno područne (regionalne) samouprave. S obzirom na navedeno, odredba članka 15. stavka 2. ne primijenjuje se na imenovanje članova Upravnog vijeća ustanove Razvojna agencija TINTL te za njihovo imenovanje nije potreban prethodan prijedlog predstavničkih tijela osnivača.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Mladen Markešić, putem e-maila
2. Objava na internetskoj stranici Povjerenstva
3. Pismohrana